Mosie van wantroue in Zuma dan gehouPres. Jacob Zuma. Foto: Elmond Jiyane Die soveelste mosie van wantroue in pres. Jacob Zuma sal volgende maand aangehoor word. Dit kom nadat Julius Malema, leier van die EFF, die speaker van die parlement, Baleka Mbete, versoek het om voor die staatsrede ŉ mosie van wantroue in Zuma te skeduleer. Mbete het intussen op Malema se versoek gereageer en gesê die mosie is vir 22 Februarie geskeduleer. Volgens Mbete is daar op dié datum besluit weens die Nasionale Vergadering se program, insluitend volgende week se staatsrede, die debat wat daarop volg en die begrotingsrede op 21 Februarie. Malema het gesê indien Mbete nie die mosie skeduleer nie, sal die EFF geen ander keuse hê as om die saak tydens die staatsrede te opper nie. Die DA het vroeër versoek dat die staatsrede uitgestel word totdat Zuma uit sy amp verwyder is. Mbete het egter in reaksie hierop gesê sy het nie die mag om aan die DA se versoek te voldoen nie. Mmusi Maimane, leier van die DA, het gesê gegewe die huidige stand van sake dit nie in die belang van Suid-Afrika is dat Zuma die staatsrede lewer nie, aangesien dit nie duidelik is vir hoe lank hy nog president van die land gaan wees nie. Dr. Pieter Groenewald, leier van die VF Plus, het die DA en die EFF se versoeke as voortydig en opportunisties beskryf. “Die ANC moet sy huis in orde kry en self besluit wanneer en hoe hy van die president ontslae gaan raak,” het hy gesê. “Die optrede van die DA en die EFF dra nie by tot die verwydering van pres. Zuma nie. Hul optrede sal eerder die ANC verenig aangesien geen politieke party sal toelaat dat ŉ ander party van sy regerende president ontslae sal raak nie. Dit is al bewys in die afgelope agt mosies van wantroue in pres. Zuma.”